ΓΡΑΠΤΗ ΕΡΩΤΗΣΗ E-0782/96 υποβολή: Amedeo Amadeo (NI) προς την Επιτροπή (1 Απριλίου 1996)

Θέμα: Ανεργία των νέων

Λαμβάνοντας υπόψη το υψηλό ποσοστό ανεργίας των νέων και τις κοινωνικές συνέπειες που παράγει στην Ευρωπαϊκή Ένωση ζητείται από την Επιτροπή να αξιολογήσει τη δυνατότητα καθιέρωσης σε ευρωπαϊκό επίπεδο ενός προγράμματος εθελοντικών υπηρεσιών βασιζομένων στη δημόσια ωφέλεια και ανοικτό για όλους τους νέους κάτω των 25 ετών.

Σημείο εκκίνησης ενός παρομοίου προγράμματος θα μπορούσε να είναι μία κοινωνική και περιφερειακή εταιρική σχέση μεταξύ αρχών, πολίτη, κοινωνικών συνομιλητών και νέων εθελοντών με σκοπό να συνδυαστούν, όπως τονίζεται στη Λευκή Βίβλο, δημόσιες-ιδιωτικές εταιρικές σχέσεις, πρότυπα απασχόλησης μερικού χρόνου και μισθολογικές διασφαλίσεις. Οι εταιρικές σχέσεις για δραστηριότητες δημοσίου ενδιαφέροντος, ευνοούμενες από φορολογικές απαλλαγές και από μία ασφαλιστική κάλυψη θα μπορούσαν να υποστηριχθούν με πρότυπα διακρατικά προγράμματα όπως συμβαίνει και σε άλλα προγράμματα.

Θα ήταν σκόπιμο στο πλαίσιο αυτό να αξιολογηθεί εάν παράλληλα με το υφιστάμενο «Youth-start», προικοδοτημένο με 300 εκατ. Ecu και με στόχο να ευνοηθούν οι νέοι ηλικίας κατώτερης των 20 ετών με πρότυπα διεθνή μέτρα, να ξεκινήσει ένα πρόγραμμα υπό αυτήν την έννοια από το 1996 όταν θα καταρτισθεί ο προσωρινός προϋπολογισμός των τρεχόντων προγραμμάτων του ΕΚΤ. Κατ' αυτόν τον τρόπο θα μπορούσε να επιτευχθεί και ένας από τους εναλλακτικούς στόχους του προγράμματος Youth-start όπως αυτό γίνεται αντιληπτό κατά τη φάση της ανάπτυξής του.

Απάντηση της κας Cresson εξ ονόματος της Επιτροπής (20 Μαΐου 1996)

Η Επιτροπή συμμερίζεται την γνώμη του αξιότιμου βουλευτή σύμφωνα με την οποία η συμμετοχή των νέων στις ενέργειες συλλογικής οφέλειας σε ευρωπαϊκό πλαίσιο μπορεί κατά περίπτωση να διευκολύνει την κοινωνική και επαγγελματική τους ένταξη καθώς και να προωθεί την ανάπτυξη της ιδιότητας του πραγματικού ευρωπαίου πολίτη.

Ακριβώς μ' αυτή την οπτική η Επιτροπή ανακοίνωσε γι' αυτό το έτος μια νέα πειραματική δράση προαιρετικής ευρωπαϊκής εθελοντικής θητείας η οποία θα επιτρέψει στους νέους ηλικίας 18 έως 25 ετών, που κατοικούν σε ένα από τα κράτη μέλη, να συμμετέχουν σε διακρατικές ενέργειες γενικού ενδιαφέροντος στον κοινωνικό τομέα ή καλύτερα στην προστασία του περιβάλλοντος, στο πλαίσιο σχεδίου σε τοπικό επίπεδο, διάρκειας έξι μηνών μέχρι ενός έτους. Πρόκειται για παιδαγωγικό σχέδιο το οποίο θα προσφέρει στους νέους τη δυνατότητα να εξελιχθούν, να αποκτήσουν νέες εμπειρίες και αρμοδιότητες συμβάλλοντας παράλληλα στην ευημερία της κοινότητας η οποία θα τους φιλοξενεί κατά τη διάρκεια της εθελοντικής θητείας.

Η Επιτροπή συγχαίρει το Κοινοβούλιο που προσέφερε το ενδιαφέρον και την υποστήριξή του σ' αυτήν την πρωτοβουλία. Πράγματι, το Κοινοβούλιο ενέκρινε στις 22 Σεπτεμβρίου 1995 ψήφισμα με το οποίο υποστήριζε την ιδέα δημιουργίας ευρωπαϊκής πολιτικής θητείας ((ΕΕ C 269 της 16.10.1995. )) για τους νέους. Το Κοινοβούλιο ενέκρινε επίσης στον προϋπολογισμό 1995 νέο κονδύλι στη γραμμή Β3-1011 ύψους 15 εκατ. Ecu για την έναρξη της πειραματικής δράσης της ευρωπαϊκής εθελοντικής θητείας.

Πρέπει να γίνει διάκριση μεταξύ της έναρξης της ευρωπαϊκής εθελοντικής θητείας και των ενεργειών επαγγελματικής κατάρτισης. Η ευρωπαϊκή εθελοντική θητεία σκοπό έχει να δοκιμάσει τις νέες μεθόδους για την κοινωνική και επαγγελματική εισαγωγή και να προσφέρει νέα οδό στους νέους προς την ενεργό ζωή. Ως εκ τούτου, η Επιτροπή μελετά προς το παρόν τις ενδεχόμενες συμπληρωματικές ενέργειες ανάμεσα στην ευρωπαϊκή εθελοντική θητεία και σειράς ενεργειών για την εισαγωγή και επαγγελματικής κατάρτισης για τους νέους οι οποίες υποστηρίζονται στο πλαίσιο των Διαρθρωτικών Ταμείων. Μπορούμε κυρίως να αναφέρουμε σ' αυτό το πλαίσιο το πρόγραμμα Youthstart, το τρίτο σκέλος της κοινοτικής πρωτοβουλίας για την Απασχόληση, το οποίο προβλέπει σειρά ενεργειών υπέρ της ένταξης, νέων μέχρι 20 ετών, κυρίως εκείνων που έχουν λίγα ή καθόλου προσόντα.